R E L A C I O N
PËR

PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË ITALISË, PËR PROGRAMIN “FUQIZIMI I AGJENCISË SHQIPTARE TË PAGESAVE (AZHBR) 
PËR LËVRIMIN E KONTRIBUTEVE NË BUJQËSI”

Protokolli dypalësh i bashkëpunimit për zhvillim 2010 - 2012, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, bërë në prill 2010, parashikon financimin me një kredi ndihmë prej  10 milionë eurosh për realizimin e projektit të modernizimit të sektorit të bujqësisë, ku përfshihen tri programe:

a. Krijimi i një skeme  sigurimi  në favor të ndërmarrjeve të vogla dhe të mesme bujqësore (SME);

b. Mbështetja për krijimin e Agjencisë Shqiptare të Pagesave, AZHBR;

c. Fuqizimi i ullishtarisë.

Programi “Fuqizimi i Agjencisë Shqiptare të Pagesave për lëvrimin e kontributeve në bujqësi” është miratuar, në parim, me vendim të Këshillit të Ministrave.

Pogrami ka për qëllim të sigurojë pajisjen e Agjencisë Shqiptare të Pagesave (AZHBR) me sistemin e integruar të menaxhimit dhe të kontrollit, IACS, i kërkuar nga Bashkimi Evropian si instrument i detyrueshëm për administrimin e rregullt të kontributeve financiare që jepen në sektorin bujqësor, të parashikuara  nga kuadri rregullues komunitar.

Programi do të mbështetë harmonizimin e legjislacionit shqiptar me atë të             BE-së, bazuar në elementet e sistemit të integruar të menaxhimit dhe të kontrollit, ngritjen e qendrës të të dhënave dhe infrastrukturën e saj aplikative, si dhe futjen e sistemit të klasifikimit të parcelave bujqësore sipas rregulloreve komunitare. Gjithashtu, programi ka për qëllim krijimin e një regjistri kombëtar të ekonomive bujqësore dhe zbatimin e masave të programit të zhvillimit rural në bazë të  reformës së ardhshme të politikës së përbashkët bujqësore.

Për realizimin e programit qeveria italiane ka miratuar dhënien e një kredie prej       2 milionë eurosh. Kushtet financiare të kredisë së ndihmës parashikojnë një kohëzgjatje 26 vjet, nga të cilat 16 vjet periudhë pa pagesë principali, përqindje e interesit 0,0 %, me elementin grant të barabartë me 60 % . 

Për zbatimin e programit, pranë Ministrisë së Bujqësisë, Zhvillimit Rural dhe Administrimit të Ujërave do të ngrihet Njësia e Menaxhimit të Projektit, e cila do të kujdeset për bashkërendimin e funksioneve me karakter teknik dhe menaxhues për  realizimin e programit.                                                                                                                        

Autoriteti kompetent për zbatimin e kësaj marrëveshjeje është Ministria e Bujqësisë, Zhvillimit Rural dhe Administrimit të Ujërave.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

